《山有乔木一首赠王子章》
明代·刘基

山有乔木，有条有柯。人无兄弟，云如之何？寤寐怀思，忧心实多。

翩翩者鸿，行彼幽草。人有兄弟，如城如堡。寤寐怀思，战兢以保。

惟彼兄弟，一本而枝。同气殊心，则各有思。造次弗念，参商以离。

莫矜匪父，莫哀匪母。岂羔之先，孰羜之后。忧饥悼疾，中心如炎。

维此哲人，秉心不回。夙夜寝兴，二人是怀。如彼駏蛩，死生以偕。

维彼愚人，弗念厥绍。利火中焚，谗兵外挑。豆羹不平，干戈是挢。

温温恭人，如桐如丝。宫鸣角应，羽振商随。翕翕雍雍，融融恰恰。

我尊既陈，我俎有践。言念兄弟，中心弗殄。敬慎威仪，以谨嬿婉。

有鸟有鸟，喈喈其音。拂彼丛薄，扬于中林。宜尔子孙，式昭厥心。

作者简介：刘基（1311年7月1日－1375年5月16日）字伯温，谥曰文成，元末明初杰出的军事谋略家、政治家、文学家和思想家，明朝开国元勋，汉族，浙江文成南田（原属青田）人，故时人称他刘青田，明洪武三年（1370）封诚意伯，人们又称他刘诚意。武宗正德九年追赠太师，谥号文成，后人又称他刘文成、文成公。他以神机妙算、运筹帷幄著称于世。刘伯温是中国古代的一位传奇人物，至今在中国大陆、港澳台乃至东南亚、日韩等地仍有广泛深厚的民间影响力。